Kiki sal Kim deeglik toets in Dubai | Netwerk24
Kiki sal Kim deeglik toets in Dubai
Kim Clijsters Foto: Getty Images
Kim Clijsters sal Maandag ná 'n afwesigheid van sewe jaar haar terugkeer tot mededingende tennis maak.
Dié voormalige nommereenspeler maak haar terugkeer in die Dubai Duty Free-toernooi, maar sy het 'n taai teenstander in die eerste ronde.
Die 36-jarige Belg het 'n uitnodiging na dié toernooi gekry nadat sy laas in 2012 se Amerikaanse Ope die raket geswaai het.
Sy sal deeglik in haar terugkeer getoets word, want haar teenstander is Kiki Bertens van Nederland, die sesde gekeurde.
"Ek is baie opgewonde om na die wedstrydbaan terug te keer. Ek kan nie wag om terug te keer na die spel waarvoor ek lief is en om weer voor ondersteuners te speel nie.
"Die ondersteuning en aanmoediging wat ek gekry het nadat ek gesê het ek gaan my terugkeer maak, was oorweldigend."
Clijsters het verlede jaar gesê sy gaan weer speel, maar 'n beseerde polsgewrig het verhinder dat sy in die Australiese Ope speel.
Dit sal haar tweede terugkeer wees. Sy het in 2007 die eerste keer uitgetree en daarna 'n ma geword.
Sy was binne 24 maande terug op die baan en het drie van haar vier Grand Slam-titels gewen en was in 2011 weer bo-aan die wêreldranglys.
"Wanneer ek in 'n Grand Slam-toernooi in die legendes-afdeling speel, vra iemand my dikwels of ek teen haar balle wil slaan.
"Die liefde vir die spel is beslis nog daar. Ek voel nie asof ek myself moet bewys nie, maar ek wil myself uitdaag en weer sterk wees," sê Clijsters.